El pessebre de l’AV l’Empalme de Burjassot, obert fins el 5 de gener
2025-07-24

Un any més, i ja són onze, l’AV l’Empalme no faltarà a la seua cita i situarà el seu monumental Betlem en el hall de l’Ajuntament de Burjassot. Un pessebre espectacular que s’inaugurarà el dimecres 9 de desembre a les 19 hores comptant amb la presència de les veïnes i els veïns de l’associació que fan possible que cada any la resta del poble puga gaudir d’aquesta vertadera obra d’art.

Amb la mateixa il·lusió, implicats al cent per cent en el projecte i amb ganes que tot Burjassot gaudisca de la seua creació, les més de 600 peces realitzades amb materials de reciclatge tornaran a lluir en l’Ajuntament gràcies a la implicació de la Regidoria de Festes, dirigida per Manuel Pérez Menero que, any rere any, aposta per aquesta activitat per a gaudi dels burjassoters.

El Betlem es pot visitar, fins al 5 de gener, de dilluns a divendres, de 9 a 14 hores i de 17 a 20 h. Així mateix, els dissabtes es podrà visitar de 9 a 13 h. Els diumenges i festius estarà tancat i el 5 de gener només es podrà visitar al matí.